Opetus- ja kulttuuriministeriö

kirjaamo@minedu.fi

Lausuntopyyntönne 10.7.2017/Dnro OKM/28/010/2017

**Ammatillisen koulutuksen uudistamista (HE 39/2017 vp) koskevat asetusluonnokset**

- opetus- ja kulttuuriministeriön asetus ammatillisen koulutuksen tutkintorakenteesta  
- opetus- ja kulttuuriministeriön asetus opiskelijaksi ottamisen perusteista ammatillisessa perustutkintokoulutuksessa  
- opetus- ja kulttuuriministeriön asetus oppisopimuskoulutuksessa olevan opiskelijan opintososiaalisista eduista koulutuksen järjestäjän oppimisympäristöissä tapahtuvan osaamisen hankkimisen ajalta  
- valtioneuvoston asetus ammatillisen koulutuksen, lukiokoulutuksen ja perusopetuksen jälkeisen valmistavan koulutuksen hakumenettelystä annetun valtioneuvoston asetuksen muuttamisesta  
- valtioneuvoston asetus opetus- ja kulttuuritoimen rahoituksesta annetun valtioneuvoston asetuksen muuttamisesta  
- opetus- ja kulttuuriministeriön asetus eräiden oppilailta perittävien maksujen perusteista annetun opetusministeriön asetuksen muuttamisesta

Akava ry lausuu kunnioittavasti seuraavaa:

Ammatillisen koulutuksen reformia koskevan hallituksen esityksen ja siihen liittyvien asetusten keskeisin tehtävä on varmistaa, että ammatillisesta koulutuksesta on jatkossakin tosiasiallinen väylä jatko-opintoihin ja työhön, ja että uudistus tukee kasvua aktiiviseksi kansalaiseksi opintojen suorittamistavasta riippumatta. Ammatillisen koulutuksen laatu on varmistettava nykyistä selkeämmin asetusteksteissä. Kokonaisuudistuksen menestyksekkäälle läpiviemiselle on taattavan riittävät resurssit.

**Lausunnon pääkohdat**

* Akava pitää hyvänä suuntaa, jossa ammatillisen koulutuksen tutkintorakennetta kehitetään nykyistä selkeämmäksi, joustavammaksi ja laaja-alaisemmaksi työelämän muuttuviin tarpeisiin ja yksilöllistyviin työuriin ja -tehtäviin vastaamiseksi. Tulevaisuudessa myös koulutusalaluokittelusta on voitava luopua.
* Opiskelijaksi hakeutuvien ja työelämän on saatava selkeää tietoa, miten uudet nimikkeet vastaavat aiemmin suoritettuja ja millaista osaamista niillä saavutetaan.
* Ammatillisen perustutkinnon on oltava jatkossakin perusasteen päättäneiden ensisijainen ammatillisen tutkinnon väylä. Ammatti- ja erikoisammattitutkinnon suorittajien on voitava tarvittaessa suorittaa työ- ja jatko-opintovalmiuksia edistäviä opintokokonaisuuksia.
* Koulutustakuun toteutumiseksi on hakijoiden ja huoltajien saatava kattava kuva toisen asteen opintosisällöistä ja mahdollisuuksista valmentaviin koulutuksiin. Tietoa ja ohjausta tarvitaan myös perusopetuksen jo päättäneille, ilman toisen asteen tutkintoa oleville.
* Akava ei pidä riittävänä asetusluonnoksessa olevaa mallia siitä, että ammatillisen koulutuksen kustannusten nousu otettaisiin vuosittain huomioon indeksillä. Toiminnan vakaus ja kehittäminen vaativat ennakoitavissa olevat resurssit.
* Toisen asteen ammatillisen koulutuksen ja lukiokoulutuksen yhdenvertaisuuden näkökulmasta Akava pitää ongelmallisena tilannetta, jossa alalle tulo -tutkinnoista voitaisiin periä opiskelijamaksuja.

**Opetus- ja kulttuuriministeriön asetus ammatillisen koulutuksen tutkintorakenteesta**

**Akava pitää kannatettavana suuntaa, jossa ammatillisen koulutuksen tutkintorakennetta kehitetään nykyistä selkeämmäksi, joustavammaksi ja laaja-alaisemmaksi**. Tutkintorakenteen uudistuksen lähtökohtana on oltava työelämän muutokseen vastaaminen ja yksilöiden erilaistuvien työurien ja -tehtävien parempi huomioiminen. Tulevaisuudessa on voitava luopua nykyisestä koulutusalaluokittelusta.

**Jatkossakin perusasteen päättäneille ensisijainen ammatillisen tutkinnon väylä on oltava ammatillinen perustutkinto.** Ammatti- ja erikoisammattitutkinnot asemoituvat ammattitaitovaatimuksiltaan sellaiselle tasolle, jossa niiden suorittaminen ilman valmistavaa koulutusta edellyttää pääsääntöisesti työssä tai muulla tavoin hankittua osaamista. Tätä peruslinjaa on tuettava yhteisvalinnalla ja muilla ohjauksen keinoilla ja koulutuksen järjestäjän toteuttamalla henkilökohtaistamisella.

**Ammatti- ja erikoisammattitutkinnon suorittajien on voitava suorittaa työ- ja jatko-opintovalmiuksia edistäviä opintokokonaisuuksia**. Tarve näille opinnoille on otettava huomioon henkilökohtaistamisessa.

Opiskelijaksi hakeutuvien ja työelämän on saatava selkeää tietoa, miten uudet nimikkeet vastaavat aiemmin suoritettuja ja millaista osaamista niillä saavutetaan. Hakeutujalle on lisäksi tehtävä näkyväksi, mitä ammatillisen perustutkinnon, ammattitutkinnon ja erikoisammattitutkinnon suorittaminen ammattitaitovaatimuksiltaan edellyttää. Opintosisällöt on oltava helposti nähtävillä ja oikeus opintojen ohjaukseen sekä muihin psykologien ja kuraattorien sekä opiskeluterveydenhuollon tukipalveluihin on taattava riittävillä resurssilla koko opiskelijan polun aikana.

**Opetus- ja kulttuuriministeriön asetus opiskelijaksi ottamisen perusteista ammatillisessa perustutkintokoulutuksessa**

Ammatillisen koulutuksen reformin onnistuminen riippuu paljolti opiskelijoiden riittävästä tuesta ja ohjauksesta sekä tiedottamisesta niin toisella asteella kuin perusopetuksessakin. Oikeus opintojen ohjaukseen sekä muihin psykologien ja kuraattorien sekä opiskeluterveydenhuollon tukipalveluihin on taattava ja tieto tästä on oltava selvästi nähtävillä niin opiskelemaan hakeutuville, opiskelijoille kuin huoltajillekin. Tietoa ja moniammatillista tukea ja ohjausta tarvitaan myös perusopetuksen jo päättäneille, ilman toisen asteen tutkintoa oleville.

On huolehdittava, että opiskelijoiksi otetaan jatkossakin ne, jotka vaativat tavallista enemmän tukea ja ohjausta oppimiseen, työllistymiseen tai opintojen jatkamiseen toisaalla. Tarkempien ammattihenkilöiden pätevyysvaatimusten ja riittävän resursoinnin avulla taataan, ettei yksikään opiskelija jää yksin koulutukseen hakeutuessa, keskeyttäessä tai valmistuessa.

Akava pitää tärkeänä, että työpajatoiminnassa hankitut tiedot ja taidot edesauttavat opiskelijoiden pääsyä tutkintoon johtavaan koulutukseen. Laajentuvat mahdollisuudet hakeutua opiskelemaan tukevat erilaisista lähtökohdista tulevien henkilöiden kouluttautumista.

**Opetus- ja kulttuuriministeriön asetus oppisopimuskoulutuksessa olevan opiskelijan opintososiaalisista eduista koulutuksen järjestäjän oppimisympäristöissä tapahtuvan osaamisen hankkimisen ajalta**

Asetusluonnos tukee ammatillisen koulutuksen reformin tavoitetta koulutusympäristöstä riippumattomasta tutkinnon suorittamisesta.  
  
**Valtioneuvoston asetus ammatillisen koulutuksen, lukiokoulutuksen ja perusopetuksen jälkeisen valmistavan koulutuksen hakumenettelystä annetun valtioneuvoston asetuksen muuttamisesta**

Valmistavan koulutuksen hakeutumisen selkiyttäminen on kannatettavaa. Hakumenettelyn muutos edellyttää tiedottamista sekä oppilaille että huoltajille erityisesti perusasteen ja toisen asteen nivelvaiheessa; **koulutustakuun toteutumiseksi on hakijoiden ja huoltajien saatava kattava kuva toisen asteen koulutusvaihtoehdoista ja mahdollisuuksista valmentaviin koulutuksiin.** Riittävällä opintojen ohjauksella sekä psykologien ja kuraattorien sekä opiskeluterveydenhuollon tukipalveluilla ja niihin varatuilla resursseilla varmistetaan, että jokainen saa vähintään toisen asteen tutkinnon.

**Valtioneuvoston asetus opetus- ja kulttuuritoimen rahoituksesta annetun valtioneuvoston asetuksen muuttamisesta**

Akava ei pidä riittävänä asetusluonnoksessa olevaa mallia siitä, että ammatillisen koulutuksen kustannusten nousu otettaisiin vuosittain huomioon indeksillä. Toiminnan vakaus ja kehittäminen vaativat ennakoitavissa olevat resurssit. Tämä toteutuu Akavan mukaan parhaiten perusrahoituksen osuutta kasvattamalla ja luomalla työelämä- ja opiskelijapalautteelle selkeät ja laadukkaat kriteerit.

Lisäksi Akava edellyttää peruskustannustason määrittämisen ajankohdaksi aikaa ennen koulutusleikkauksia ja indeksin jäädyttämisiä.

**Opetus- ja kulttuuriministeriön asetus eräiden oppilailta perittävien maksujen perusteista annetun opetusministeriön asetuksen muuttamisesta**

Toisen asteen ammatillisen koulutuksen ja lukiokoulutuksen yhdenvertaisuuden näkökulmasta Akava pitää ongelmallisena tilannetta, jossa alalle tulo -tutkinnoista voitaisiin periä opiskelijamaksuja.

Akava ry

Sture Fjäder Pekka Piispanen

puheenjohtaja johtaja